Elise Fernandez: Halle Berry se lyf-dubbelganger in haar nuutste fliek
JY LEES NOU Elise Fernandez: Halle Berry se lyf-dubbelganger in haar nuutste fliek
Elise Fernandez (37), 'n enkelma van Kaapstad, is 'n lyf-dubbelganger vir die Oscar-wenner Halle Berry in die rolprent Dark Tide, wat pas in en om Kaapstad verfilm is.
Elise is in Junie 2008 met borskanker gediagnoseer en het 'n dubbele mastektomie (en rekonstruksie van haar linkerbors) gehad. Weens haar siekte was sy lank werkloos. Sy gaan met die geld vir die rolprent vir haar kankerbehandeling en rekonstruksie van haar regterbors betaal.
"My ondervinding in dié rolprent het my lewe verander. Mense dink daar is 'n groot fisieke ooreenkoms tussen my en Halle is en dís 'n kompliment. Ek het aan die fliek begin werk vier dae nadat nog 'n kanker-gewas verwyder is in die gebied waar my regterbors eers was.
Ek is 'n filmregisseur en deeltydse sanger, maar was maande lank werkloos. Toe klop ek by die Film Industry Learner Mentorship aan. Die dag ná my chirurgie het ek 'n stempos gekry om te vra of ek as produksie-assistent vir die rolprent kan werk. Ek was vasberade! Die huur moes betaal word en my kinders moes eet. En daar word ek boonop gevra vir die dubbelganger-rol in 'n toneel op Chapmanspiek.